કૈરાણાના સપાના ધારાસભ્ય નાહિદ હસન ભાગેડુ જાહેર થયા
ઉત્તર પ્રદેશની વિધાનસભાની કૈરાણા બેઠકના ધારાસભ્ય સમાજવાદી પક્ષના નાહિદ હસનને ભાગેડુ ગુનેગાર જાહેર કરવામાં આવ્યા હતા. નાહિદ સામે ખૂન અને ખંડણી સહિત ૧૨ અપરાધો નોંધાયેલા છે. પોતાની અટકાયત ટાળવા નાહિદ નાસી ગયા હતા.
એક સ્થાનિક અદાલતે એમને ભાગેડુ જાહેર કરી દીધા બાદ હવે નાહિતની સંપત્તિ જપ્ત કરવાના માર્ગો ખુલ્લા થઇ ગયા હતા. શામલી જિલ્લાના પોલીસ સુપરિન્ટેન્ડન્ટ અજય કુમારે મિડિયા સાથે વાત કરતાં કહ્યું, આજે એક સાર્વજનિક જાહેરાત દ્વારા લોકોને નાહિદ હસનને ભાગેડુ જાહેર કરાયા હોવાનીં માહિતી આપવામાં આવી હતી. તેમની સામે શામલીમાં આઠ અને સહરાનપુરમાં ચાર અપરાધો નોંધાયેલા છે.
ગરીબ અને કચડાયેલા લોકોને ધાકધમકી આપવાના ગુનાનો પણ આ યાદીમાં સમાવેશ થાય છે. એમની વિરુદ્ધ ફરિયાદ લખાવવા ઘણા લોકો આગળ આવ્યા હતા. એમની ધરપકડ માટે પોલીસની વિવિધ ટુકડીઓ કામે લાગી છે. હવે એમની સંપત્તિ જપ્ત કરવાનાં પગલાં લેવામા આવશે.
નાહિદ હસન એક ખૂબ વગદાર પોલિટિકલ પરિવારના છે. એમની માતા તબસ્સુમ હસન બે વાર કૈરાણા સંસદીય બેઠક પરથી લોકસભાના સભ્ય બન્યા હતા અને એમના પિતા મુનવ્વર હસન સંસદનાં બંને ગૃહો તથા ઉત્તર પ્રદેશ વિધાનસભામાં સભ્ય પણ રહી ચૂક્યા હતા. આમ એમનું બેકગ્રાઉન્ડ ખૂબ પાવરફૂલ છે.